Wara t-tibdil fir-rotot li seħħ fis-6 ta' Marzu 2016, issa se jerġa' jsir tibdil ieħor matul dan ix-xahar, proprju mis-17 ta' April, filwaqt li mistennija jsiru xi modifikazzjonijiet oħra f'Ġunju li ġej li se jitħabbru aktar 'il quddiem. It-tibdil fin-network il-ġdid ġab miegħu żieda ta' bejn wieħed u ieħor 2.5 miljun kilometru fis-sena, żieda ta' madwar 400 vjaġġ kuljum, introduzzjoni ta' 24 rotta ġdida, modifikazzjoni ta' 43 rotta u żieda ta' 80 bus stop ġdid, apparti diversi ri-allokazzjonijiet ta' bus stops eżistenti. It-tibdil li se jidħol fis-seħħ mill-Ħadd li ġej huwa dan: • Introduzzjoni ta' żewġ rotot f'San Ġwann; il-25 u l-35. Dawn ir-rotot se jkunu bħal ta' qabilhom, it-22 u t-32, iżda se jżidu l-aċċessibbiltà għal Tal-Qroqq u minn u l-Belt; • Rotot 2 u 4 se jiġu modifikati biex ikun hemm servizz dirett bejn iċ-ċentru tal-Birgu u ċ-Ċentru tas-Saħħa f'Bormla; • Rotta 3 se tinbidel biex tgħaddi minn Psaila Street/Triq il-Ferrovija f'Birkirkara u Santa Venera; • Rotta 210 se tiġi mqassra u mhux se tibqa' tgħaddi miż-Żejtun, Ħal Tarxien u Raħal Ġdid; • Rotta 250 se tiġi estiża sal-Belt. Dan it-tibdil se jżid l-aċċessibbiltà mill-Belt sa Tal-Qroqq, l-Università u l-Isptar Mater Dei; • Rotta 260 se titqassar u tiġi estiża sal-Belt. Dan il-bdil se jkun qed inaqqas mill-ħin tal-vjaġġ għar-residenti ta' Ħal Għargħur u jżid l-aċċessibbiltà mill-Belt sa Tal-Qroqq, l-Universita' u l-Isptar Mater Dei; • Rotta 46 se titqassar u hekk jitnaqqas il-ħin tal-vjaġġ għar-residenti ta' Ħal Għargħur; • Rotta 213 se tiġi estiża biex tintlaħaq iż-żona tar-Rinella fil-Kalkara; • Rotta 119 se tiġi estiża biex tilħaq iż-żona tal-power station.